**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  16 – 9 – 2025

**ΑΜΑΡΟΥΣΙΟΥ Αρ. Πρ.:** 222

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**Προς: ΥΠΑΙΘΑ**

**Κοινοποίηση: ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ, Δ. Ο. Ε., Συλλόγους Εκπ/κών Π. Ε. της χώρας**

**ΟΧΙ ΣΤΙΣ AΘΛΙΟΤΗΤΕΣ ΤΩΝ ΣΥΣΤΗΜΙΚΩΝ ΜΜΕ ΚΑΙ ΤΙΣ ΑΠΑΡΑΔΕΚΤΕΣ ΔΗΛΩΣΕΙΣ ΤΗΣ ΥΠΟΥΡΓΟΥ ΠΑΙΔΕΙΑΣ κας Σ. Ζαχαράκη**

**ΝΑ ΣΤΑΜΑΤΗΣΕΙ Η ΣΥΚΟΦΑΝΤΗΣΗ ΕΓΚΥΩΝ ΚΑΙ ΣΕ ΑΔΕΙΑ ΑΝΑΤΡΟΦΗΣ ΕΚΠΑΙΔΕΥΤΙΚΩΝ ΩΣ ΥΠΕΥΘΥΝΩΝ ΓΙΑ ΤΑ ΧΙΛΙΑΔΕΣ ΚΕΝΑ ΣΤΑ ΣΧΟΛΕΙΑ!**

To Δ. Σ. του Συλλόγου Εκπ/κών Π. Ε. Αμαρουσίου καταγγέλλει ως απολύτως απαράδεκτες δηλώσεις της Υπουργού Παιδείας Σ. Ζαχαράκη, η οποία σε πρόσφατες δηλώσεις για την έναρξη της σχολικής χρονιάς και τις πάνω από 10.000 ελλείψεις εκπαιδευτικών, έριξε με κυριολεκτικά άθλιο τρόπο τις ευθύνες για τα κενά, ξανά στους εκπαιδευτικούς.

Δεν περιμέναμε από την κ. Zαχαράκη, που παρουσιαζόταν τάχα ως «συνάδελφος» που γνωρίζει τις ανάγκες της εκπαίδευσης, να απολογηθεί για τις τεράστιες ελλείψεις, εξαιτίας της πολιτικής της εξοικονόμησης και των περικοπών των αναγκών των σχολείων που ακολουθεί, συνεχίζοντας την αντιεκπαιδευτική πολιτική των περικοπών, ρίχνοντας τις ευθύνες στις/στους εκπαιδευτικούς για τις άδειες που παίρνουν. Ούτε βέβαια να τις εξηγήσει εξαιτίας του επιτελικού «μπάχαλου» που το ίδιο το Υπουργείο δημιούργησε μέσα στο καλοκαίρι, με τις καθυστερήσεις και τις τεράστιες αδικίες στις υπηρεσιακές διαδικασίες και μεταβολές.

Δεν είχαμε όμως διανοηθεί ότι η πολιτική ηγεσία του ΥΠΑΙΘΑ, τα ΜΜΕ και τα διάφορα φιλοκυβερνητικά παπαγαλάκια (βλέπε κεντρικό άρθρο εφημ. Καθημερινή) θα έφταναν να στοχοποιήσουν ακόμα και τις εγκύους και τις εκπαιδευτικούς που ζητούν τη νόμιμη άδεια ανατροφής τέκνων. Μια άδειας που δεν δικαιούνταν όσα χρόνια ήταν εργαζόμενες Β΄ κατηγορίας, αφού οι αναπληρώτριες εκπαιδευτικοί λαμβάνουν 3,5 μήνες άδειας, γιατί τα παιδιά τους, ως γνωστόν, έχουν υπερφυσικές δυνατότητες και μεγαλώνουν μόνα τους!

Και να φανταστεί κανείς ότι η Υπουργός Παιδείας είχε διατελέσει Υπουργός Οικογένειας και Κοινωνικής Συνοχής, που τάχα ήταν υπεύθυνη για τις πολιτικές υπέρ των νέων ζευγαριών και για να αντιμετωπίσει το «δημογραφικό πρόβλημα», που τόσο κόπτεται η Κυβέρνηση τελευταία. Και τώρα κατηγορεί με σκαιό τρόπο τις νέες εργαζόμενες γυναίκες των 785 ευρώ, γιατί ζητούν άδεια να γεννήσουν και να μεγαλώσουν τα παιδιά τους. Ενώ και από τα μαθηματικά του Δημοτικού και τα στοιχεία που και οι ίδιοι δίνουν, αποδεικνύεται πόσο πολιτικά φαιδρό είναι αυτό το «επιχείρημα» για να δικαιολογήσει τα χιλιάδες κενά που παλεύουν να αντιμετωπίσουν για να λειτουργήσουν τα σχολεία αυτές τις ημέρες.

Οι λέξεις ντροπή και αίσχος είναι λίγες για να περιγράψουν τη βάρβαρη πολιτική της «άριστης» και «ψηφιακής» ηγεσίας του ΥΠΑΙΘΑ. Οι εκπαιδευτικοί θα αγωνιστούμε απέναντι στην «κανονικότητα» της συνεχούς υποβάθμισης, εξοικονόμησης και εμπορευματοποίησης του μορφωτικού δικαιώματος χιλιάδων παιδιών, μιας πολιτικής που τα δίνει όλα κυριολεκτικά στους λίγους και θεωρεί κόστος ό,τι αφορά τους πολλούς!!

Τέρμα πια στην εξαπάτηση, την κοροϊδία και τη στοχοποίηση. Οι εκπαιδευτικοί μαζί με όλους τους εργαζόμενους γονείς διεκδικούμε:

* Να καλυφθούν εδώ και τώρα όλα τα κενά με βάση όλες τις ανάγκες με άμεση β΄ φάση προσλήψεων. Να γίνουν όλες οι τοποθετήσεις όλων των συναδέλφων με πλήρη διαφάνεια και αντικειμενικότητα κι έχοντας στη διάθεσή τους όλα τα κενά κάθε φορά.
* Μείωση του αριθμού μαθητών ανά τάξη – Καμία συγχώνευση τμημάτων ή σχολείων.
* Αύξηση της χρηματοδότησης για τις ανάγκες των σχολείων.
* Αυξήσεις στους μισθούς – επαναφορά 13ου-14ου μισθού, 1200 ευρώ καθαρά στον πρωτοδιόριστο/-η και τον αναπληρωτή/-τρια
* Εδώ και τώρα 9μηνη άδεια ανατροφής για όλες/-ους τις/τους αναπληρώτριες/-ές. Να εξισωθούν όλα τα εργασιακά δικαιώματα μόνιμων και αναπληρωτών εκπαιδευτικών. Μονιμοποίηση εδώ και τώρα όλων των αναπληρωτών με βάση το πτυχίο και την προϋπηρεσία. Καταβολή του πρώτου μισθού των αναπληρωτών ταυτόχρονα με την ανάληψη υπηρεσίας.
* Παραχώρηση δωρεάν στέγης σε νεοδιόριστους και αναπληρωτές εκπαιδευτικούς με ευθύνη του δημοσίου. Επιδότηση ενοικίου για όλους τους εκπαιδευτικούς που μένουν εκτός του τόπου μόνιμης κατοικίας.

